Diari Oficial de la Generalitat Valenciana


Sumari del DOGV 7159, del 25-11-2013 (2013/11152)

Resolució de 31 d'octubre de 2013, de la Conselleria d'Infraestructures, Territori i Medi Ambient, per la qual se sotmet a informació pública la revisió del Pla d'Acció Territorial sobre prevenció del Risc d'Inundació de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7159

Data del DOGV
:   25-11-2013

Secció del DOGV
:   V. ANUNCIS - C) ALTRES ASSUMPTES

Número del document
:   2013/11907


Organisme emissor
:   Conselleria d'Infraestructures, Territori i Medi Ambient

Tipus de document
:   Resolució

Resolució de 31 d'octubre de 2013, de la Conselleria d'Infraestructures, Territori i Medi Ambient, per la qual se sotmet a informació pública la revisió del Pla d'Acció Territorial sobre prevenció del Risc d'Inundació de la Comunitat Valenciana. [2013/11611]  
El Consell de la Generalitat, mitjançant l'Acord de 28 de gener de 2003, va aprovar el Pla d'Acció Territorial de caràcter sectorial sobre prevenció del Risc d'Inundació de la Comunitat Valenciana (PATRICOVA).  
Este pla, que ha sigut pioner i un referent per al territori nacional, ha gestionat el risc d'inundació al territori de la Comunitat Valenciana de manera satisfactòria durant els últims 10 anys, com ho demostra el gran nombre d'instruments de planificació i gestió territorial i urbanística informats, així com la gran acceptació que ha tingut per part dels agents, tant públics com privats, que intervenen en el procés de transformació del territori d'una manera racional i sostenible. No obstant això, el marc normatiu i les tecnologies associades als sistemes d'informació geogràfica han experimentat avanços importants després de la seua aprovació. Per això, als deu anys de la seua aprovació, el Consell ha decidit revisar el PATRICOVA, a la vista d'una sèrie de circumstàncies que la justifiquen, com són:  
  
1. L'aparició d'un nou marc europeu i nacional en matèria del risc d'inundació plasmat en la Directiva 2007/60/CE, relativa a l'avaluació i gestió del risc d'inundació, i la seua transposició pel Reial Decret 903/2010, d'avaluació i gestió de riscos d'inundació. És este un marc bàsic a què la Comunitat Valenciana ha d'adaptar-se des del desenrotllament de les seues competències pròpies. Estes disposicions normatives, al marge de fomentar la cooperació administrativa i la millora del coneixement i l'avaluació del risc, introduïxen noves perspectives que és convenient abordar en el tractament d'este fenomen, com ara el canvi climàtic o la influència de determinats processos territorials d'origen geomorfològic.  
2. L'aprovació de l'Estratègia territorial de la Comunitat Valenciana (Decret 1/2011, del Consell), que incorpora a la planificació urbanística el sistema territorial denominat «Infraestructura verda», el qual juga un paper molt important com a mecanisme natural de gestió dels riscos d'inundació a la Comunitat Valenciana, tant en l'àmbit rural com l'urbà. L'Estratègia territorial remarca la necessitat d'esta revisió del PATRICOVA, la qual, en esta matèria, s'adaptarà a les recomanacions de la Comunicació 249 final de la Comissió Europea referent a «la Infraestructura verda: millora del capital natural d'Europa.»  
  
3. La mateixa experiència dels 10 anys d'aplicació del PATRICOVA, així com les noves tecnologies aplicades a l'elaboració de les cartografies de perillositat i gestió del risc d'inundació reflectixen, de manera més exacta, la localització i distribució d'este fenomen en el territori. Totes les cartografies referents a este risc elaborades i aprovades per les administracions locals, autonòmiques i centrals constituïxen el Sistema Nacional de Cartografies d'Inundació, el qual, des d'una visió complementària d'estes, és la base per a la prevenció i gestió de la inundació a la Comunitat Valenciana i en el conjunt nacional.  
  
La revisió d'este pla va ser sotmesa a determinació prèvia d'efectes significatius en el medi ambient, d'acord amb el que establixen els articles 3.3 i 4 de la Llei 9/2006, de 28 d'abril, sobre avaluació dels efectes de determinats plans i programes en el medi ambient i, tenint en compte els criteris establits en l'annex II de l'esmentada llei, la Comissió d'Avaluació Ambiental va considerar que la revisió del PATRICOVA no té efectes significatius sobre el medi ambient, per la qual cosa no és procedent una avaluació ambiental completa d'este, sense perjuí de les consideracions realitzades en l'acord d'innecessarietat.  
  
Així doncs, havent-se elaborat la revisió del PATRICOVA, en compliment del que disposen l'article 60 de la Llei d'Ordenació del Territori i Protecció del Paisatge, Llei 4/2004, de 30 de juny, de la Generalitat, resolc:  
Primer  
Sotmetre a informació pública el document de revisió del Pla d'Acció Territorial sobre prevenció del Risc d'Inundació de la Comunitat Valenciana (PATRICOVA).  
  
Segon  
Ordenar la publicació de la present resolució en el Diari Oficial de la Comunitat Valenciana, en un diari no oficial d'àmplia difusió i en la pàgina web de la Conselleria.  
  
Tercer  
El termini d'informació pública serà de dos mesos i començarà a comptar a partir de l'endemà de la publicació del corresponent anunci en el Diari Oficial de la Comunitat Valenciana, per tal que el públic interessat puga examinar-lo i formular les observacions i suggeriments que estime pertinents.  
  
Quart  
Solicitar informe a les administracions afectades en les seues competències, béns i servicis.  
  
Quint  
La documentació podrà consultar-se en dies laborables, en horari de matins (09.00 hores a 14.00 hores), als següents locals:  
- Direcció General d'Avaluació Ambiental i Territorial, Subdirecció General d'Ordenació, Planificació i Actuacions Territorials Estratègiques, Ciutat Administrativa 9 d'Octubre, torre 1, planta segona, carrer de Castán Tobeñas, 77, 46212 València.  
- Direcció Territorial d'Alacant de la Conselleria d'Infraestructures, Territori i Medi Ambient. Carrer de Churruca, 29, 03435 Alacant.  
  
- Direcció Territorial de Castelló de la Conselleria d'Infraestructures, Territori i Medi Ambient. Avinguda dels Germans Bou, 47, 12797 Castelló de la Plana.  
- Direcció Territorial de València de la Conselleria d'Infraestructures, Territori i Medi Ambient. Edifici Prop. Carrer de Gregorio Gea, 27, 46227 València.  
  
Sext  
Així mateix, s'habilita la seua consulta a través de la pàgina web de la Conselleria d'Infraestructures, Territori i Medi Ambient, . Les observacions o els suggeriments podran practicar-se a través dels mitjans electrònics habilitats en la web mencionada o en format paper, a través dels registres públics i remesos a la Direcció General d'Avaluació Ambiental i Territorial, Subdirecció General d'Ordenació, Planificació i Actuacions Territorials Estratègiques. En la dita pàgina web es podrà consultar el document relatiu al procés de participació pública, els resultats del qual hauran de ser incorporats en la versió definitiva d'este pla.  
  
Sèptim  
Als efectes del que disposa l'article 45.2 de la Llei d'Ordenació del Territori i Protecció del Paisatge, sobre suspensió de llicències, s'acorda la no-suspensió de l'atorgament de llicències i de l'adopció d'acords aprovatoris de programes.  
  
València, 31 d'octubre de 2013.- La consellera d'Infraestructures, Territori i Medi Ambient: Isabel Bonig Trigueros.